Tok xbanataj yan ronojel reꞌ,
ri Jesús pa ronojel Galilea (xutzꞌom,
xuchop) vi binen chutzijosic ruchꞌabel ri Dios.
Man nrojoꞌ ta chic benak pa tak tinamit richin ri Judea,
roma ri achiꞌaꞌ israelitas cꞌo quikꞌij niquicanolaꞌ achique niquiꞌen richin niquicamisaj.
Chupan tak ri kꞌij riꞌ,
xa nakaj chic rukꞌijul ri jun quinimakꞌij ri israelitas ri niꞌix tabernáculos che;
jun nimakꞌij cꞌuxleꞌel richin ri xquikꞌasaj ri catiꞌt-quimamaꞌ pa chakijlaj tzꞌiran ulef.
Roma cꞌa riꞌ,
ri eruchakꞌ ri Jesús xquiꞌij che:
Catel-e jubaꞌ vaveꞌ pa Galilea y cabin pa Judea,
richin quiriꞌ ri xetzekleꞌen avichin chiriꞌ,
tiquitzꞌetaꞌ ri milagros ri yeꞌabanalaꞌ.
Roma si jun nrojoꞌ chi netemex ri achique nitiquer nuꞌon,
man nuꞌon ta cheꞌelekꞌel.
Roma cꞌa riꞌ,
si rat yatiquer naꞌan milagros,
teꞌacꞌutu-aviꞌ chiquivech ri vinak,
xechaꞌ che.
Quiriꞌ xquiꞌij che ri Jesús,
roma masque mismo eruchakꞌ,
xa man niquinimaj ta.
Jacꞌa ri Jesús xuꞌij chique:
Yin man jani tril tiempo richin yiꞌe ri pa Judea.
Jacꞌa rix xa achique na kꞌij cꞌo cheꞌel yixbe.
Roma ri vinak ri cꞌa benak na cánima riqꞌuin ri rochꞌulef,
man jun roma itzel yixquitzꞌet.
Jacꞌa yin xa itzel yinquitzꞌet,
roma man ninvevaj ta chiquivech chi ri yetajin,
can itzel vi chi noꞌoj.
Quixbin-e rix ri pa nimakꞌij.
Yin man yiꞌe yan ta e chupan ri nimakꞌij reꞌ,
roma ri kꞌij vichin yin,
man jani tuka.
Quiriꞌ ri xuꞌij ri Jesús chique,
y cꞌa xcꞌujeꞌ na can chiriꞌ pa departamento Galilea.
Tok ebenak chic ri ruchakꞌ chupan ri nimakꞌij,
cꞌajariꞌ xbe rijaꞌ,
pero man chiquivech ta ri vinak,
xa cheꞌelekꞌel.
Jacꞌa ri achiꞌaꞌ israelitas cꞌo quikꞌij niquicanolaꞌ ri Jesús ri pa nimakꞌij,
y quireꞌ niquiꞌij chique ri vinak:
¿Man itzꞌeton ta ri jun achi riꞌ?
yechaꞌ.
Eqꞌuiy chique ri yenimakꞌijun yejasloj chiquivech chirij ri Jesús.
Chꞌakaꞌ niquiꞌij chi jun utzulaj achi,
y chꞌakaꞌ chic niquiꞌij chi xa jun satzoy quinoꞌoj vinak.
Pero nis-ta jun cof nichꞌo,
roma quixiꞌin-quiꞌ chiquivech ri achiꞌaꞌ israelitas cꞌo quikꞌij.
Pa runicꞌajal ri nimakꞌij,
cꞌajariꞌ xjote-e ri Jesús pa tinamit Jerusalem,
xoc-apu pa racho ri Dios,
y yerutijoj ri quimolon-quiꞌ chiriꞌ.
Romariꞌ ri achiꞌaꞌ israelitas cꞌo quikꞌij,
can achique na niquinaꞌ che ri Jesús.
¿Achel chi re achi reꞌ can qꞌuiy reteman chirij ruchꞌabel ri Dios tok xa man jun bey xutijoj-riꞌ?
yechaꞌ.
Quireꞌ rutzolic quitzij xuꞌon ri Jesús:
Ri achok riqꞌuin yixintijoj-vi,
man vichin ta yin,
xa richin ri takayon-pe vichin.
Jacꞌa ri nirayin nuꞌon ri nrojoꞌ ri Dios,
xtretemaj si riqꞌuin ri Dios petenak-vi ri nincꞌut yin,
o xa nuyon yin nutzꞌucun-ka.
Roma xa achique na jun ri ruyon nutzꞌuc-ka ri achique nucꞌut,
ruyon nucanoj-ka rukꞌij chiquivech vinak.
Pero si cꞌo jun nrojoꞌ chi ja ri takayon-pe richin ri niyoꞌox rukꞌij,
nikꞌalajin chi ja ri kitzij ri nucꞌut,
y man jun bey nuꞌon ri man choj ta.
Ri ley chive rix israelitas xuya-vi ri Moisés ojer can,
pero man jun chive rix nibano ronojel ri nuꞌij.
Quiriꞌ nikꞌalajin roma rix nicanoj achique ta niꞌen richin yinicamisaj,
xchaꞌ ri Jesús.
Jacꞌariꞌ xquiꞌij ri vinak che:
Rat xa cꞌo cami itzel espíritu ocunak aviqꞌuin.
¿Achique ta jun nrojoꞌ nicamisan avichin?
xechaꞌ.
Pero ri Jesús xuꞌij chique:
Xaxe roma yin xin-en jun milagro chupan jun sábado ri kꞌij richin uxlanen,
¿xaxe romariꞌ rix nisatz icꞌuꞌx?
Roma chupan ri ley ri xuyaꞌ ri Dios che ri Moisés nuꞌij chi nicꞌatzin niꞌan ri circuncisión,
y rix masque chupan jun sábado ri kꞌij richin uxlanen,
can niꞌen-vi ri circuncisión chique ri chꞌutik alabo.
Pero man riqꞌuin ta ri Moisés xtzꞌucutaj-vi-pe,
xa quiqꞌuin ri más ojer tak ivatiꞌt-imamaꞌ.
Si rix chupan jun sábado ri kꞌij richin uxlanen niꞌen circuncidar jun chꞌuti alaꞌ richin man nikꞌaj ruviꞌ ri ley ri xuyaꞌ ri Dios che ri Moisés,
¿achique roma xpe ivoyoval chuve chi xin-en chi xcꞌachoj jun achi pa jun mismo sábado ri kꞌij richin uxlanen?
Rix man chaꞌanin yan tiꞌij chirij jun chi man utz ta ri najin riqꞌuin,
xaxe roma quiriꞌ pan ivech rix.
Naꞌey tivetemaj utz-utz,
richin quiriꞌ yixtiquer niꞌij si utz,
o xa man utz ta,
xchaꞌ ri Jesús.